b'\n_START_ARTICLE_\nEskadrila transportnih aviona 91. ZB\n_START_SECTION_\nPovijest\n_START_PARAGRAPH_\nEskadrila je oformljena 26. studenog 1991. kao Samostalno zrakoplovno odjeljenje Bjelovar, sa zapovjednicima pukovnikom Josipom Hrgovi\xc4\x87em i brigadirom Zvonkom Zrnom. U svom je sastavu imala zrakoplov An-2, a malo poslije do\xc5\xa1ao je Air tractor 402. Sudjelovala je u brojnim operacijama u Domovinskom ratu. Vrlo zastarijelim avionima An-2 bombardiralo se neprijateljske polo\xc5\xbeaje poznatim "bojler" bombama te opskrbljivalo vukovarske branitelje prijeko potrebnim lijekovima i streljivom. Tijekom rata, unato\xc4\x8d obavljanju brojnih, pa i borbenih zada\xc4\x87a, postrojba se \xc4\x8desto selila: nakon Bjelovara bila je smje\xc5\xa1tena u Hlebinama, Koprivnici, a u Lu\xc4\x8dkom bila je dio Mje\xc5\xa1ovite transportne eskadrile, koja je uklju\xc4\x8divala i helikoptere. U jesen 1992. tada\xc5\xa1nja 27. eskadrila transportnih aviona odvojila se od kolega u helikopterima i preselila na Pleso, gdje je i sada. Prijelomnica je stigla u prosincu 1995., kad joj je priklju\xc4\x8den prvi Antonov An-32B, a ubrzo je stigao i drugi. Nakon nabave dva aviona Antonov An-32B, Eskadrila svakodnevno provodi mnoge mirnodopske zada\xc4\x87e, kao \xc5\xa1to je prijevoz tereta i ljudi.\n_START_SECTION_\nFlota\n_START_PARAGRAPH_\nEskadrila u svom sastavu ima dva dvomotorna srednje transportna zrakoplova An-32B, nabavljena 1995. godine.'